钦定古今图书集成/明伦汇编/宫闱典/第098卷 > 《闻韦驸马使君迁拜台州》长孙佐辅
## 钦定古今图书集成/明伦汇编/宫闱典/第098卷 > 《闻韦驸马使君迁拜台州》长孙佐辅

溟藩轸帝忧，见说初鸣驺。德胜祸先戢，情闲思自流。
蚕殷桑柘空，廪实雀鼠稠。谏虎昔赐骏，安人将问牛。
曾陪后乘光，共逐平津游。旌斾拥追赏，歌钟催献酬。
音徽一寂寥，贵贱双沉浮。北郭乏中崖，东方称上头。
跻山望百城，目尽增遐愁。海逼日月近，天高星汉秋。
无阶异渐鸿，有志惭驯鸥。终期促孤櫂，暂访天台幽。